Έκκληση προς τον πρωθυπουργό, Αλέξη Τσίπρα, να ακυρώσει το πρόγραμμα έρευνας και εξόρυξης υδρογονανθράκων στην Ελληνική Τάφρο, απευθύνουν 100 επιστήμονες και διεθνώς αναγνωρισμένοι επιστημονικοί φορείς και οργανώσεις από την Ελλάδα και τον υπόλοιπο κόσμο.

Σημειώνουν ότι το πρόγραμμα θα έχει ολέθριες επιπτώσεις στο περιβάλλον και τη θαλάσσια ζωή της χώρας, ήδη από το πρώτο κιόλας στάδιο των σεισμικών ερευνών. Σύμφωνα με τα στοιχεία του Παγκόσμιου Ταμείου για τη Φύση (WWF), τα «οικόπεδα», που έχουν παραχωρηθεί ή πρόκειται να παραχωρηθούν σε πετρελαϊκές εταιρείες για την εξόρυξη υδρογονανθράκων, καλύπτουν μεγάλο ποσοστό δύο αναγνωρισμένων παγκοσμίως σημαντικών περιοχών για τα Θαλάσσια Θηλαστικά (ΙΜΜΑ) στην Ελλάδα, της περιοχής «Αρχιπέλαγος του Ιονίου» (κάλυψη του 34% της έκτασης-3.253 τ.χλμ.) και της «Ελληνικής Τάφρου» (κάλυψη του 44% της έκτασης-24.970 τ.χλμ.).

Ειδικά η Ελληνική Τάφρος, σύμφωνα με το WWF, είναι περιοχή με τεράστια οικολογική σημασία, καθώς αποτελεί σπίτι για δεκάδες παγκοσμίως σπάνια και ιδιαίτερα ευάλωτα είδη που βρίσκονται υπό καθεστώς προστασίας, όπως είναι οι φυσητήρες, οι ζιφιοί, τα απειλούμενα «κοινά δελφίνια», οι πτεροφάλαινες, οι θαλάσσιες χελώνες και οι μεσογειακές φώκιες. Μάλιστα, έχει αναγνωριστεί ως η μοναδική στη Μεσόγειο «Περιοχή Ειδικής Σημασίας» για τους φυσητήρες, που από όλη την Ανατολική Μεσόγειο αναπαράγονται μόνο στο σημείο.

Όπως αναφέρεται και στο ψήφισμα, «παρά τη σημασία τους παγκοσμίως, τα κητώδη που βρίσκονται στην Ελληνική Τάφρο αντιμετωπίζουν ήδη μια σειρά από άμεσες και σοβαρές απειλές, όπως ο ανθρωπογενής θόρυβος -μελέτες που έχουν διεξαχθεί στην περιοχή έχουν καταδείξει τον σημαντικά θανατηφόρο αντίκτυπο που έχουν οι στρατιωτικές ασκήσεις με σόναρ στους ζιφιούς, οι συγκρούσεις με πλοία (απειλούν σοβαρά την επιβίωση του πληθυσμού των φυσητήρων), η αλληλεπίδραση με την αλιεία, η ρύπανση από πλαστικό και η κλιματική αλλαγή. Με δεδομένες τις παραπάνω απειλές, οι εργασίες έρευνας και εξόρυξης πετρελαίου και φυσικού αερίου, ως μία ακόμη μεγάλη απειλή για τα θαλάσσια θηλαστικά της Ελληνικής Τάφρου, θα αποτελέσουν το μοιραίο πλήγμα στην επιβίωσή τους».

Ο υπεύθυνος εκστρατείας WWF Ελλάς κατά των εξορύξεων υδρογονανθράκων, Δ. Ιμπραήμ, δηλώνει: «Η Ελληνική Τάφρος είναι μια κομβική περιοχή για το μέλλον δεκάδων σπάνιων θαλάσσιων ειδών, αλλά και για το μέλλον της χώρας μας. Παρ' όλα αυτά, η ελληνική κυβέρνηση επιτρέπει σε όποιον το επιθυμεί να προχωρήσει, χωρίς κανέναν ουσιαστικό έλεγχο σε υποθαλάσσιες σεισμικές έρευνες και εξορυκτικές δραστηριότητες. Οποιαδήποτε ερευνητική ή εξορυκτική δραστηριότητα στην ανοιχτή θάλασσα και σε βάθη χιλιάδων μέτρων θα αποτελέσει τη "χαριστική βολή" για τα μοναδικά είδη που ζουν στην περιοχή, αλλά και τις παράκτιες τοπικές κοινωνίες και κατ' επέκταση την εθνική οικονομία. Το ψήφισμα που δίνεται σήμερα στη δημοσιότητα σηματοδοτεί την αρχή μιας νέας μεγάλης συσπείρωσης φορέων της ελληνικής και της διεθνούς κοινότητας που τίθενται υπέρ της προστασίας της φυσικής μας κληρονομιάς και κατά των εξορύξεων στη χώρα μας».

Η έκκληση θα παραμείνει ανοιχτή για υπογραφές από φορείς και επιστήμονες.

Περισσότερες πληροφορίες στο https://support.wwf.gr/action/say-no-to-oil